September 2017

**Seniordameklubben *Gof’inderne* i Holbæk Golfklub.**

**Generalforsamling den 29. september 2017.**

**Beretning for perioden oktober 2016 – september 2017.**

**Gof’inderne har nu afsluttet 7. vintersæson og 8. sommersæson. Vores 2. år som bestyrelse.**

Vi har bestræbt os på at arbejde videre med det bestående koncept, da vi synes, at vi har et rigtigt godt koncept, hvor vi har det rigtig hyggeligt og vil også gerne, at det sociale kommer i højsæde.

**Vi har en stor udfordring med, at vi både har en 18 hullers runde og en 9 hullers runde.**

Vi ved i bestyrelsen, at det ikke kunne lykkes, hvis vi ikke havde jeres positive opbakning og medvirken dertil. Så tak for det.

**Vores medlemstal er i år på 52 medlemmer. Det er 5 færre end sidste år, der var det højeste antal** nogensinde.

**I vintersæsonen** har vi haft 21 spilledatoer i spilleplanen. Vejret har været så som så til golfspil. Vi havde bl.a. besøg af stormen Urd mellem Jul og Nytår, der forårsagede store oversvømmelser og selvfølgelig også her på banen. Vi har måttet aflyse 5 gange p.gr.af sne og frost. Der har været fra 4-17 spillere på 18 huller og fra 2-12 spillere på 9 huller.

Vi har de fleste gange spillet stableford, men efter 9 hullernes ønske blev der tilføjet 3 gange med Norsk stbl. med kast og også en enkelt gang med spark.

**I sommersæsonen** har vi haft 24 spilledatoer i spilleplanen.

8 holdmatch. Det er samme antal som sidste år.

1 aflysning p.gr.af regnvejr. 1 gang, hvor ingen mødte frem p.gr.af regn.

Antal spillere 4 – 22 spillere på 18 huller, samt 3 – 14 spillere på 9 huller.

9 hullers runden er blevet afviklet for det meste uden problemer.

Vi har haft 1 fællesmatch med Gofferne på hjemmebane d. 19. maj 2017 hvor 22 Gof`inder deltog. Det blev en godt afviklet match med mange præmier.

Mon ikke der er stemning for ny match igen til næste år. Vi har i øvrigt et fint samarbejde med Hans Dahl og Gofferne.

**Juleafslutning d. 10. dec. 2016.**

Som noget nyt startede vi kl. 9 med en par puttekonkurrence, hvor 17 morgenfriske af de i alt 32 Gof`inder mødte op.

Derefter blev der sunget, løst quiz og spillet terning golf, uddelt præmier. En meget hyggelig dag og en dejlig måde at sige TAK for året og på gensyn i det nye år.

**Fredag den 3. marts kl. 10.30** indbød Gofferne til skovtur for at se, hvor de nye huller skulle ligge i forbindelse med den forhåbentlige kommende baneudvidelse.

Gof’fer skovfogeden Fritz Møller førte os gennem skoven og viste os planlægningen af hullerne i skoven og fortalte om arbejdet.

Vores Baneudvalgsformand Erik Olesen fortalte om sagens akter, og at der regnes med fra klubbens side, at udvidelsen bliver til noget.

Men desværre er planerne ikke blevet til noget.

**Den 6. Golftur. 24/25 aug.**

I foråret begyndte jeg at se på forskellige tilbud til vores golftur og tænkte, at I Sverige måtte der være noget godt. Helt tilfældigt kom jeg ind på en side med forskellige tilbud derfra. Jeg lagde vægt på, at vi kunne bo på banen, bruge buggy og ikke skulle køre så langt. Buggyen var nødvendig, så alle kunne komme med. Der var kun 26 værelser til rådighed, så det blev lidt af en udfordring. Den løste I med bravour. Tak for det.

Vi blev 29, der d. 24. aug. 2017 drog afsted til ***Äppelgårdens GK* med Dito busser med en overnatning, spil på ankomstdagen, spil på afrejsedagen, morgenmad, 2 x frokost og 1 x aftensmad. En flot pakke alt i alt.**

Det blev en dejlig tur og TAK til jer, der bakkede op og havde mulighed for at deltage.

**Evaluering af turen samt om vi fortsat skal arrangere ture, har bestyrelsen brug for, at vi drøfter under punktet på dagsordenen. Vi modtager meget gerne tur forslag.**

**Mails:**

Jeg har sendt rigtig mange mails ud til jer ang. spillet på den kommende fredag. Jeg gør det gerne igen, hvis det er nødvendigt?

**Spilleformerne kan altid ses på spilleplanerne, og der vil altid ligge en beskrivelse på bordet, når I kommer, så det er måske slet ikke nødvendigt?**

**Vi starter Vintersæson 2017-2018 d. 6. okt.2017.** Det er 1. gang lodtrækningenstidspunkterne bibeholdes fra sommerspilleplanen. Vi håber, at det er lyst nok til at kunne spille kl. 8:20. Vi spiller stableford med lidt tilføjelser, bl.a. er der indlagt en ekstra præmie for færrest put, som noget nyt. Det er lettere at afvikle individuelt spil end holdspil, da man aldrig kan vide, hvordan vejrsituationen udarter sig.

**Vores juleafslutning bliver fredag d. 8. dec. 2017 kl. 9, hvor vi mødes på putting green til en parputte konkurrence og derefter til én eller anden form for hyggespil i klubhuset. Nærmere kommer.**

**Regeleftermiddag:** Der blev afholdt regelaften den torsdag, vi var i Sverige og i den anledning har jeg talt med Mogens Holst. Regelaftenen blev tilrettelagt på den måde, at deltagerne gik ud på hul 7,8 og 18, hvor der blev gennemgået forskellige situationer til at snakke regler ud fra. Han vil meget gerne lave en aftale. Vi har i bestyrelsen snakket om, at aftalen kunne blive, når vi starter sommersæsonen op.

**Hvad siger I til dette? Er der stemning for at få en nærmere aftale med Mogens Holst?**

**Jeg vil slutte min beretning med at takke jer medlemmer for opbakning til vores seniordameklub – Gof’inderne – uden jer, ingen klub –**

Tak til Bente og Yvonne for jeres arbejde i bestyrelsen. Der har været mange opgaver, der skulle løses.

***Så er der kun at håbe, at vi får en grøn vinter med masser af spillemuligheder for os, der gerne vil spille året rundt.***

***Tak for endnu en god sæson.***

*Karin Veje Jakobsen*

*Formand.*

*D.27/9-17.*